初伏大雨呈无咎
作者：張耒
朝代：宋

paragraphs: 初伏炎炎坐湯釜，長安行人汗沾土。
誰傾江海作清凉，玄雲駕風橫白雨。
普陀真人甘露手，能使渴乏厭膏乳。
且欲當風展簟眠，敢辭避漏移床苦。
清貧學士卧陶齋，壁上墨君澹無語。
翰林但解嘲苜蓿，彭宣不得窺歌舞。
聯詩得句笑出省，策馬涉泥歸閉戶。
床頭餘榼定何嫌，窗外石榴堪薦俎。